[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 30.5.2007

SEK(2007) 725 endelig

Henstilling med henblik på

RÅDETS BESLUTNING

om konstatering i overensstemmelse med artikel 104, stk. 8, af, at de foranstaltninger, som Den Tjekkiske Republik har truffet til opfølgning af Rådets henstilling i overensstemmelse med artikel 104, stk. 7, i traktaten om oprettelse af Det Europæiske Fællesskab, er utilstrækkelige

(forelagt af Kommissionen)

1. BAGGRUND

På grundlag af Kommissionens økonomiske prognoser fra foråret 2004[1], der afslørede et underskud på 12,9 % af BNP i 2003 (5,9 % af BNP uden en større engangsforanstaltning i relation til statsgarantier)[2], indledte Kommissionen proceduren i forbindelse med uforholdsmæssigt store underskud over for Den Tjekkiske Republik med en rapport i overensstemmelse med artikel 104, stk. 3[3]. I maj 2004 afleverede Den Tjekkiske Republik sit første konvergensprogram for perioden 2004-2007, og på basis af en henstilling fra Kommissionen vedtog Rådet en udtalelse herom den 5. juli 2004[4]. På grundlag af en henstilling fra Kommissionen i overensstemmelse med artikel 104, stk. 6, fastslog Rådet samtidig, at Den Tjekkiske Republik havde et uforholdsmæssigt stort underskud[5], og rettede som følge heraf i henhold til artikel 104, stk. 7, en henstilling til de tjekkiske myndigheder om at korrigere underskuddet, ligeledes på grundlag af en henstilling fra Kommissionen[6]. I denne henstilling opfordrede Rådet de tjekkiske myndigheder til at "bringe den nuværende situation med et uforholdsmæssigt stort underskud til ophør så hurtigt som muligt" og "tage skridt til på mellemlang sigt og på troværdig og holdbar vis at nå deres mål om at bringe underskuddet ned under 3 % af BNP senest i 2008 ved at følge den kurs for nedbringelsen af underskuddet, der er beskrevet i Rådets udtalelse af 5. juli 2004 om konvergensprogrammet fra maj 2004" med følgende årlige mål for den mellemliggende periode: 5,3 % af BNP i 2004, 4,7 % af BNP i 2005, 3,8 % af BNP i 2006 og 3,3 % af BNP i 2007

Det blev ligeledes henstillet til de tjekkiske myndigheder, at "de beslutsomt træffer de foranstaltninger, der er redegjort for i konvergensprogrammet fra maj 2004, herunder især mindsker statens lønudgifter og de individuelle ministeriers forbrug" . De blev derudover opfordret til at "afsætte indtægter, der måtte blive større end forventet, til nedbringelse af underskuddet; sætte mål for finanspolitikken baseret på mellemfristede udgiftslofter og udforme effektive regler, der kan mindske risikoen for en stigende gældsætning af regioner og kommuner; gennemføre pensions- og sundhedsreformen for derigennem at styrke den langsigtede holdbarhed i de offentlige finanser; minimere de negative budgetmæssige konsekvenser af det tjekkiske konsolideringsorgans transaktioner."

Rådet fastsatte desuden den 5. november 2004 som sidste frist for at tage effektive skridt til at gennemføre de foranstaltninger, der er nødvendige for at nå målet for underskuddet i 2005. Efter udløbet af denne frist konkluderede Kommissionen i sin meddelelse til Rådet af 14. december 2004, at Den Tjekkiske Republik havde taget effektive skridt til at gennemføre de foranstaltninger, der er nødvendige for at nå målet for underskuddet i 2005, og at der derfor ikke var behov for at tage yderligere skridt som led i proceduren i forbindelse med uforholdsmæssigt store underskud.[7] På sit møde den 18. januar 2005 tilsluttede Rådet sig denne vurdering.

2. HENSTILLING MED HENBLIK PÅ RÅDETS BESLUTNING OM MANGLEN PÅ TILSTRÆKKELIGE FORANSTALTNINGER EFTER ARTIKEL 104, STK. 8

I Rådets henstilling efter artikel 104, stk. 7, blev det påpeget, at underskuddet skulle bringes ned under 3 % af BNP senest i 2008, men der var ikke sat tal på målet for 2008. Dette skyldes, at konvergensprogrammet fra maj 2004, som Rådet henviste til i sin henstilling, dækkede perioden indtil 2007. I opdateringen af konvergensprogrammet fra november 2005, som forlængede programperioden til 2008, blev der fastsat et underskudsmål for 2008 på 2,7 % af BNP. I sin udtalelse om dette program bemærkede Rådet, at programmet fulgte den kurs for tilpasning af underskuddet, der er fastsat i Rådets henstillinger i henhold til artikel 104, stk. 7[8]. Rådet opfordrede Den Tjekkiske Republik til "i forbindelse med et eventuelt bedre budgetresultat i 2005 samt stærke vækstresultater og –udsigter at styrke sine bestræbelser for at foretage strukturelle budgettilpasninger på baggrund af den lille margin op til den referenceværdi, der er målet for 2008 (som er fristen for korrektionen af det forholdsmæssigt store underskud), og for at fremskynde opfyldelsen af den mellemfristede målsætning, ii) at forbedre kvaliteten af sin budgetplanlægning, især ved at analysere årsagerne til de omfattende udgiftsfremførsler og styrke de mellemfristede udgiftslofter, iii) at forbedre de offentlige finansers langfristede holdbarhed, især ved at fremskynde pensionsreformen og gennemføre reformen af sundhedssystemet."

Den 15. marts 2007 fremlagde Den Tjekkiske Republik den seneste opdatering af konvergensprogrammet, der dækker perioden 2006-2009. Fremlæggelsen af opdateringen var forsinket i forhold til fristen, som var den 1. december, som følge af den politiske situation i Den Tjekkiske Republik, hvor parlamentet først bekræftede en regering den 19. januar 2007 efter parlamentsvalget i juni 2006. Opdateringen af konvergensprogrammet fra marts 2007 indeholdt følgende årlige underskudsfremskrivninger: 4,0 % af BNP for 2007, 3,5 % af BNP for 2008 og 3,2 % af BNP for 2009. Underskudsmålene for 2007-2008 var de samme som i budgettet for 2007, som blev vedtaget af parlamentet den 13. december 2006. Programmet indeholdt også en yderligere "erklæring fra den nye regering", ifølge hvilken det var hensigten at reducere det offentlige underskud til 3,2 % af BNP i 2008 og 2,8 % af BNP i 2009 på grundlag af et bredt udvalg af politiske foranstaltninger, der endnu ikke er endeligt vedtaget.

I Kommissionens prognose fra foråret 2007, hvori det fremskrives, at underskuddet vil nå 3,9 % af BNP i 2007 og – under forudsætning af en uændret politik – 3,6 % af BNP i 2008, bekræftes det, at med den nuværende politik vil de mål, der blev fastsat i Rådets henstilling efter artikel 104, stk. 7, for 2007 (3,3 % af BNP) og 2008 (under 3 % af BNP) ikke blive nået. I strukturelle termer (dvs. i konkjunkturkorrigerede termer uden engangsforanstaltninger og andre midlertidige foranstaltninger) vil underskuddet udvides med 1¼ procentpoint af BNP i 2007, efter forværringer i både 2005 og 2006.

Kommissionens prognose bekræfter således i væsentlig grad fremskrivningerne i konvergensprogrammet, som er uforenelige med en korrektion af det uforholdsmæssigt store underskud senest i 2008. I sin henstilling med henblik på Rådets udtalelse om opdateringen, der blev vedtaget i dag, afslutter Kommissionen sin vurdering af programmet på følgende måde: "Til trods for bedre vækstudsigter og et lavere underskud i 2006 end forventet udsætter programmet korrektionen af det uforholdsmæssigt store underskud til 2010 i forhold til 2008, som er den frist, der blev fastsat i Rådets henstilling efter artikel 104, stk. 7, fra juli 2004. Som følge af den vedvarende vækst vil udsættelsen, som afspejler det højere underskud, der hovedsagelig skyldes planlagte stigninger i de sociale udgifter i 2007, også resultere i en procyklisk ekspansiv finanspolitik."

De øgede udgifter i 2007-budgettet har nemlig medført, at de tidligere fastsatte mellemfristede udgiftsrammer er blevet overskredet. Det højere 2007-underskud kommer på baggrund af en langt bedre vækst end forventet på tidspunktet for Rådets henstillinger og skyldes hovedsagelig stigninger i de sociale udgifter, der er vedtaget af det forrige parlament og bekræftet af det nye i det vedtagne budget. Virkningen af disse yderligere udgifter anslås til over 1 % af BNP i 2007. Det skal endvidere bemærkes, at det højere 2007-underskud forventes at opstå på baggrund af langt lavere underskud i de foregående år end forventet i Rådets henstilling efter artikel 104, stk. 7: underskudsresultaterne i 2004-2006 var i gennemsnit mere end 1 procentpoint af BNP bedre end forventet i Rådets henstilling (for 2004: underskudsresultat på 2,9 % af BNP i forhold til Rådets mål på 5,3 %, for 2005: 3,6 % af BNP i forhold til 4,7 % og for 2006: 2,9 % af BNP i forhold til 3,8 % for 2006. Dette skyldtes hovedsagelig en bedre end forventet vækst snarere end varige nedskæringer i udgifterne.

På basis af 2007-budgettet og den seneste opdatering af konvergensprogrammet planlægger Den Tjekkiske Republik kort sagt at overskride målet for 2007 (3,3 % af BNP), som Rådet fastsatte i sine henstillinger efter artikel 104, stk. 7, og målet for 2008 (2,7 % af BNP), som blev fastsat i konvergensprogrammet fra november 2005, som Rådet godkendte den 24. januar 2006. I Kommissionens prognose fra foråret 2007 forventes resultaterne for begge år også at overstige de godkendte mål. De foranstaltninger, der er truffet af de tjekkiske myndigheder, er derfor utilstrækkelige til at korrigere det uforholdsmæssigt store underskud senest i 2008 som krævet af Rådet. Siden vedtagelsen af henstillingen har der ikke gjort sig uventede negative forhold gældende med store ugunstige virkninger for de offentlige finanser som omhandlet i artikel 3, stk. 5, i Rådets forordning (EF) nr. 1467/97. Tværtimod har udviklingen i den økonomi, der er relevant for de offentlige finanser, været langt mere gunstig end forventet.

Tabel 1: Underskudsfremskrivninger og vækstprognoser

Årlige underskudsfremskrivninger (% af BNP) | 2004 | 2005 | 2006 | 2007 | 2008 | 2009 |

Kommissionens prognose fra foråret 2007 | 2,9 | 3,6 | 2,9 | 3,9 | 3,6 | - |

Konvergensprogrammet fra marts 2007 | - | 3,6 | 3,5 | 4,0 | 3,5 | 3,2 |

Konvergensprogrammet fra marts 2007 (alternative underskudsmål i erklæringen fra den nye regering) | - | 3,6 | 3,5 | 4,0 | 3,2 | 2,8 |

Konvergensprogrammet fra november 2005 | 3,0 | 3,6 | 3,5 | 3,3 | 2,7 | - |

Rådets henstilling fra juli 2004 | 5,3 | 4,7 | 3,8 | 3,3 | < 3 | - |

Prognoser for væksten i BNP (% år-til-år) | 2004 | 2005 | 2006 | 2007 | 2008 | 2009 |

Kommissionens prognose fra foråret 2007 | 4,2 | 6,1 | 6,1 | 4,9 | 4,9 | - |

Konvergensprogrammet fra marts 2007 | - | 6,0 | 6,0 | 4,9 | 4,8 | 4,8 |

Konvergensprogrammet fra november 2005 | 4,4 | 4,8 | 4,4 | 4,2 | 4,3 | - |

Rådets henstilling fra juli 2004 | 2,8 | 3,1 | 3,3 | 3,5 | - | - |

Tabel 2: Sammenligning af centrale makroøkonomiske og budgetmæssige fremskrivninger

2005 | 2006 | 2007 | 2008 | 2009 |

Realt BNP ( % ændring) | KP dec. 2007 | 6,1 | 6,0 | 4,9 | 4,8 | 4,8 |

KOM nov. 2007 | 6,1 | 6,1 | 4,9 | 4,9 | n.a. |

KP nov. 2005 | 4,8 | 4,4 | 4,2 | 4,3 | n.a. |

HICP-inflation ( %) | KP dec. 2007 | 1,6 | 2,4 | 2,6 | 2,5 | 2,5 |

KOM nov. 2007 | 1,6 | 2,1 | 2,4 | 2,9 | n.a. |

KP nov. 2005 | 1,5 | 2,2 | 2,0 | 2,1 | n.a. |

Outputgab ( % af potentielt BNP) | KP dec. 20071 | -0,7 | 0,9 | 1,,1 | 1,0 | 1,0 |

KOM nov. 20073 | -1,1 | 0,4 | 0,5 | 0,5 | n.a. |

KP nov. 20051 | -0,8 | -0,1 | 0,3 | 0,8 | n.a. |

Offentlig saldo ( % af BNP) | KP dec. 2007 | -3,6 | -3,5 | -4,0 | -3,5 | -3,2 |

KOM nov. 2007 | -3,5 | -2,9 | -3,9 | -3,6 | n.a. |

KP nov. 2005 | -4,8 | -3,8 | -3,3 | -2,7 | n.a. |

Primær saldo ( % af BNP) | KP dec. 2007 | -2,5 | -2,4 | -2,6 | -2,0 | -1,6 |

KOM nov. 2007 | -2,4 | -1,8 | -2,8 | -2,6 | n.a. |

KP nov. 2005 | -4,1 | -3,0 | -2,4 | -1,7 | n.a. |

Konjunkturkorrigeret saldo ( % af BNP) | KP dec. 20071 | -3,4 | -3,9 | -4,4 | -3,9 | -3,5 |

KOM nov. 2007 | -3,1 | -3,1 | -4,1 | -3,8 | n.a. |

KP nov. 20051 | -4,5 | -3,8 | -3,4 | -3,0 | n.a. |

Strukturel saldo2 ( % af BNP | KP dec. 2007 | -3,4 | -3,9 | -4,4 | -3,9 | -3,5 |

KOM nov. 20074 | -2,0 | -2,8 | -4,1 | -3,8 | n.a. |

KP nov. 20055 | -3,4 | -3,8 | -3,4 | -3,0 | n.a. |

Offentlig bruttogæld ( % af BNP) | KP dec. 2007 | 30,4 | 30,6 | 30,5 | 31,3 | 32,2 |

KOM nov. 2007 | 30,4 | 30,4 | 30,6 | 30,9 | n.a. |

KP nov. 2005 | 37,4 | 37,1 | 37,9 | 37,8 | n.a. |

Bemærkninger: |

1Beregninger foretaget af Kommissionens tjenestegrene på grundlag af oplysningerne i programmet. |

2 Konjunkturkorrigeret saldo (som i de foregående rækker) uden engangsforanstaltninger og andre midlertidige foranstaltninger . |

3Baseret på en skønnet potentiel vækst på henholdsvis 4,2 %, 4,6 % 4,8 % og 4,9 % i perioden 2005-2008. |

4Engangsforanstaltninger og andre midlertidige foranstaltninger taget fra Kommissionens prognose fra foråret 2007 (1,1 % af BNP i 2005 og 0,2 % af BNP i 2006 – begge underskudsforøgende). |

5Engangsforanstaltninger og andre midlertidige foranstaltninger taget fra konvergensprogrammet fra 2005 (1,1 % af BNP i 2005 – underskudsforøgende). |

6Alternative underskudsmål baseret på endnu ikke godkendte foranstaltninger fra den nye tjekkiske regering: 3,2 % af BNP i 2008, 2,8 % af BNP i 2009. |

Kilde: |

Konvergensprogrammet (KP), Kommissionens økonomiske prognose fra foråret 2006 (KOM), beregninger foretaget af Kommissionens tjenestegrene. |

Henstilling med henblik på

RÅDETS BESLUTNING

om konstatering i overensstemmelse med artikel 104, stk. 8, af, at de foranstaltninger, som Den Tjekkiske Republik har truffet til opfølgning af Rådets henstilling i overensstemmelse med artikel 104, stk. 7, i traktaten om oprettelse af Det Europæiske Fællesskab, er utilstrækkelige

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 104, stk. 8,

under henvisning til henstilling fra Kommissionen, og

ud fra følgende betragtninger:

1. I overensstemmelse med traktatens artikel 104 skal medlemsstaterne undgå uforholdsmæssigt store offentlige underskud.

2. Stabilitets- og vækstpagten er baseret på målsætningen om sunde offentlige finanser som et middel til at styrke betingelserne for prisstabilitet og en stærk og holdbar vækst, der bidrager til jobskabelse. Stabilitets- og vækstpagten inkorporerer Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud[9], der blev vedtaget med henblik på at fremme en hurtig korrektion af uforholdsmæssigt store offentlige underskud.

3. Ved Rådets beslutning 2005/185/EF[10] af 5. juli 2004 blev det efter en henstilling fra Kommissionen i overensstemmelse med traktatens artikel 104, stk. 6, fastslået, at der forelå et uforholdsmæssigt stort underskud i Den Tjekkiske Republik.

4. I overensstemmelse med traktatens artikel 104, stk. 7, og artikel 3, stk. 4, i forordning i forordning (EF) nr. 1467/97 rettede Rådet den 5. juli 2004 på grundlag af en henstilling fra Kommissionen en henstilling til de tjekkiske myndigheder om at bringe situationen med et uforholdsmæssigt stort underskud til ophør så hurtigt som muligt og tage skridt til på mellemlang sigt og på troværdig og holdbar vis at nå målet om at bringe underskuddet ned under 3 % af BNP i 2008 ved at følge den kurs for nedbringelsen af underskuddet, der blev beskrevet i myndighedernes konvergensprogram fra maj 2004, og som Rådet godkendte i sin udtalelse fra 5. juli 2004[11], med følgende mål for de mellemliggende år: 5,3 % af BNP i 2004, 4,7 % af BNP i 2005, 3,8 % af BNP i 2006, 3,3 % af BNP i 2007. Rådet fastsatte den 5. november 2004 som frist for at træffe virkningsfulde foranstaltninger "til at gennemføre de foranstaltninger, der er nødvendige for at nå målet for underskuddet i 2005". Den Tjekkiske Republik accepterede, at henstillingen blev offentliggjort.

5. Tidsfristen udløb den 5. november 2004, hvorefter Kommissionen i sin meddelelse til Rådet af 14. december 2004[12] konkluderede, at der ikke var behov for at tage yderligere skridt som led i proceduren i forbindelse med uforholdsmæssigt store underskud vedrørende Den Tjekkiske Republik, idet den tjekkiske regering havde truffet virkningsfulde foranstaltninger til opfylde underskudsmålet for 2005. Opdateringen af konvergensprogrammet fra november 2005 viste et underskud på 2,7 % af BNP for 2008, hvilket blev godkendt af Rådet den 24. januar 2006.

6. Vurderingen af de foranstaltninger, Den Tjekkiske Republik har truffet til at korrigere det uforholdsmæssigt store underskud i 2008 til opfølgning af Rådets henstilling efter artikel 104, stk. 7, fører til følgende konklusioner:

7. den 15. marts 2007 forelagde Den Tjekkiske Republik den seneste opdatering af konvergensprogrammet, som dækker perioden indtil 2009. Programmet indeholdt følgende årlige underskudsfremskrivninger: 4,0 % af BNP i 2007, 3,5 % af BNP i 2008 og 3,2 % af BNP i 2009. Programmet indeholdt også en yderligere "erklæring fra den nye regering", hvori det blev tilstræbt at reducere det offentlige underskud til 3,2 % af BNP i 2008 og 2,8 % af BNP i 2009 på grundlag af et bredt udvalg af endnu ikke kendte politiske foranstaltninger.

8. I Kommissionens prognose fra foråret 2007, hvori det forventes, at underskuddet med en uændret politik vil nå 3,9 % af BNP og 3,6 % af BNP i henholdsvis 2007 og 2008 bekræftes det, at med den nuværende politik vil de mål, der er fastsat i Rådets henstilling efter artikel 104, stk. 7, for 2007 (3,3 % af BNP) og 2008 (under 3 % af BNP) ikke blive nået. I strukturelle termer (dvs. i konjunkturkorrigerede termer uden engangsforanstaltninger og andre midlertidige foranstaltninger) vil underskuddet udvides med 1¼ procentpoint af BNP i 2007, efter forværringer i både 2005 og 2006.

9. Det højere 2007-underskud opstår på baggrund af en langt stærkere vækst end forventet på tidspunktet for Rådets henstilling og skyldes hovedsagelig stigninger i de sociale udgifter vedtaget før parlamentsvalget i 2006. Det højere 2007-underskud forventes at opstå på baggrund af meget lavere underskud i de foregående år end forventet i Rådets henstilling. Dette skyldtes hovedsagelig en bedre end forventet vækst snarere end varige nedskæringer i udgifterne.

10. Dette fører til den konklusion, at selv om Den Tjekkiske Republik hidtil har klaret sig bedre end budgetmålene for 2004-2006 i den kurs for konsolideringen, der er fastsat i Rådets henstilling af 5. juli 2004, vil 2007-underskuddet ligge et godt stykke over det mål, der er fastsat af Rådet, og 2008-underskuddet vil med den nuværende politik klart overstige tærsklen på 3 % af BNP. De tjekkiske budgetmyndigheders mål er ikke i overensstemmelse med Rådets henstillinger med henblik på en korrektion af det uforholdsmæssigt store underskud senest i 2008. Ingen uventede negative økonomiske forhold med store ugunstige virkninger for de offentlige finanser som omhandlet i artikel 3, stk. 5, i Rådets forordning (EF) nr. 1467/97 har gjort sig gældende efter vedtagelsen af henstillingen. Tværtimod har den udvikling i økonomien, der er relevant for de offentlige finanser, været betydelig mere gunstig end forventet -

VEDTAGET FØLGENDE BESLUTNING:

Artikel 1

De foranstaltninger, som Den Tjekkiske Republik har truffet til opfølgning af Rådets henstilling af 5. juli 2004 efter traktatens artikel 104, stk. 7, er utilstrækkelige til at bringe situationen med et uforholdsmæssigt stort underskud til ophør inden for den frist, der er fastsat i henstillingen.

Artikel 2

Denne beslutning er rettet til Den Tjekkiske Republik.

Udfærdiget i Bruxelles,

På Rådets vegne

Formand

[1] Kommissionens økonomiske prognose fra foråret 2004 tog hensyn til data indberettet af Den Tjekkiske Republik i marts 2004.

[2] Underskudstallet for 2003 er i mellemtiden blevet revideret i overensstemmelse med de sædvanlige procedurer. Det udgør nu 6,6 % af BNP.

[3] SEK(2004) 575.

[4] EUT C 320 af 24.12.2004, s. 1.

[5] EUT L 62 af 9.3.2005, s. 20.

[6] Se http://register.consilium.eu.int/pdf/en/04/st11/st11215.en04.pdf.

[7] Meddelelse fra Kommissionen til Rådet: Foranstaltningerne truffet af Tjekkiet, Cypern, Malta, Polen og Slovakiet til opfølgning af Rådets henstillinger som led i proceduren i forbindelse med uforholdsmæssigt store underskud, SEK (2004) 1630 af 22.12.2004.

[8] EUT C 55 af 7.3.2006, s. 5.

[9] EFT L 209 af 2.8.1997, s. 6. Ændret ved forordning (EF) nr. 1056/2005 (EUT L 174 af 7.7.2005, s. 5).

[10] EUT L 62 af 9.3.2005, s. 20.

[11] EUT C 320 af 24.12.2004, s. 1.

[12] Meddelelse fra Kommissionen til Rådet: Foranstaltningerne truffet af Tjekkiet, Cypern, Malta, Polen og Slovakiet til opfølgning af Rådets henstillinger som led i proceduren med uforholdsmæssigt store underskud, SEK(2004) 1630 af 22.12.2004.